Suura 102 "At-Takathur" arabiaksi.
**Al-Takathur** (arab. التكاثر‎, suom. *Kerskumisen suura*) on Koraanin 102. suura. Se luokitellaan mekkalaiseksi, ja siinä on seitsemän jaetta.

Teksti
------

Teksti on varoitus ihmisille. Suura kuuluu Ahsen-Bören suomennoksessa seuraavasti:

1. Rikkauksien kartuttaminen vieroittaa mielenne (uskosta)
2. aina siihen saakka, kunnes eteenne avautuu hauta.
3. Totisesti saatte sen nähdä!
4. Ja vieläkin kerran te saatte sen nähdä.
5. Jospa olisitte sen varmuudella tietäneet,
6. olisitte ilmielävästi nähneet helvetin.
7. Vielä kerran, totisesti saatte nähdä sen omin silmin.
8. Silloin, tuona päivänä, teiltä toden totta vaaditaan (aikanaan) annettuja almuja.

Jaakko Hämeen-Anttila kääntää ensimmäisen jakeen: "Teitä viehtää kerskuminen" ja viimeisen jakeen: "Sinä päivänä teidät vaaditaan tilille ylellisyydestä."

Islamilainen selitys
--------------------

Paimentolaisia Afganistanissa.
Muhammad ibn Jarir al-Tabari antoi 900-luvun alussa suuralle kymmensivuisen eksegeettisen selityksen. Suurassa Jumala puhuttelee ihmiskuntaa ja sanoo, että sen kilpailu rikkauksista etäännyttää sen tottelemasta Jumalaa ja siitä, minkä avulla voisi välttää joutumasta hänen epäsuosioonsa. Jae "kunnes eteenne avautuu hauta" viittaa islamilaiseen oppiin rangaistuksesta jo haudassa heti kuoleman jälkeen. 

### Ilmoittaminen

Muqatil ja al-Kalbi ovat sanoneet: Tämä suura ilmoitettiin quraiš-heimon kahdesta klaanista, 'Banu Abd Manaf' ja 'Banu Sahm'. Nämä kaksi klaania kasasivat syytöksiä toistensa väärinkäytöksistä, mikä sai heidät laskemaan kunkin klaanin päällikköjä ja johtajia nähdäkseen, kummalla oli enemmän. Kun näytti siltä, että Banu 'Abd Manafilla oli enemmän jäseniä, he sanoivat: "Lasketaan myös kuolleet". He kävivät hautausmailla ja laskivat myös kuolleet. Tuloksena oli, että Banu Sahm oli lukumäärältään suurempi. Qatada antoi ilmoituksen laskeutumiselle seuraavan vaihtoehtoisen tulkinnan: "Tämä suura paljastettiin juutalaisista, jotka sanoivat: "Meitä on enemmän kuin niitä ja niitä." Tämä väite johti heitä harhaan kunnes he kuolivat.

Antropologi Philip Carl Salzman katsoi, että paimentolaisuuteen perustuvissa heimoyhteiskunnissa tärkeä voiman mitta oli kunkin klaanin pääluku, jota sen takia pyrittiin kasvattamaan. Koska keskusvaltaa ei ollut, ristiriidat selvitettiin suoraan ryhmien kesken, jolloin voimakkaampi ja suurempi ryhmä oli paremmassa asemassa. 

### Suura *haditheissa*

Kokoelmassa Sunan An-Nasa'i on *hadith*, joka viittaa suuraan 102. An-Nasai kertoo, että Mutarrif oli kuullut isältään, joka oli kuullut Profeetalta seuraavat sanat: Keskinäinen kilpailu maallisista asioista johtaa sinut harhaan kunnes vierailet haudassa (eli kuolet). Adamin poika sanoo: "Varallisuuteni, varallisuuteni", mutta varallisuutesi on sitä mitä syöt ja kulutat tai mitä pidät päälläsi ja katoaa tai almuja, joita annat tulevaisuutta silmällä pitäen. Jami at-Tirmidhi sisältää vastaavan *hadithin.*

Katso myös
----------

* Islam
* Koraani
* Muhammed
* Suura

Lähteet
-------

* Asbab Al-Nuzul by Al-Wahidi: The Revelation Reason of the Verses of Surah ( Al-Mâ‘ûn ) *Quranic Science. Context of Revelation*.  2011. Royal Aal al-Bayt Institute for Islamic Thought, Amman, Jordan.. Viitattu 7.10.2021.
* Hämeen-Anttila, Jaakko: *Koraanin selitysteos*. Helsinki: Basam Books, 1997, 3. p. 2008. ISBN 952-9842-15-5.
* *Koraani - opastus ja johdatus pahan hylkäämiseen ja hyvän valitsemiseen*. Z.I. Ahsen Böre, 1942. Teoksen verkkoversio.
* *Koraani (suom. Jaakko Hämeen-Anttila)*. Basam Books, 1995.
* Salzman, Philip Carl: *Culture and Conflict in the Middle East*. Humanity Books, 2008. ISBN 978-1-59102-587-0. Teoksen verkkoversio.
* Tabari: *Selections from the Comprehensive Exposition of the Interpretation of the Verses of the Qur'an. Volume II*. Te Royal Aal al-Bayt Institute for Islamic Thought, 2017. ISBN 978 1911141 26 6.

### Viitteet

1. 1 2  Hämeen-Anttila 1997, s. 224
2. ↑  Koraani, 1942
3. ↑  Koraani - Rikkauksien Kartuttamisen suura (AT-TAKATHUR)  2000–2021. Islamopas.com.
4. ↑  Koraani 1995, s. 492
5. ↑  Tabari 2017, s. 407–416
6. 1 2  Asbab al-Nuzul, 2011
7. ↑  Philip Carl Salzman, 2008, 114
8. ↑  Ahmad An-Nasa'i: 30 The Book of Wills, hadith 3643 *The Hadith of the Prophet Muhammad (صلى الله عليه و سلم) at your fingertips*. sunnah.com.

Aiheesta muualla
----------------

* Suura 102